CELEX: 32020R1212
Language: ro
Date: 2020-05-08 00:00:00
Title: Regulamentul delegat (UE) 2020/1212 al Comisiei din 8 mai 2020 de modificare a Regulamentului delegat (UE) 2018/1229 al Comisiei de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare referitoare la disciplina în materie de decontare (Text cu relevanță pentru SEE)

24.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 275/3
               
            
         REGULAMENTUL DELEGAT (UE) 2020/1212 AL COMISIEI
         din 8 mai 2020
         de modificare a Regulamentului delegat (UE) 2018/1229 al Comisiei de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare referitoare la disciplina în materie de decontare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), în special articolul 6 alineatul (5) și articolul 7 alineatul (15),
         întrucât:
         
                     (1)
                  
                  
                     Regulamentul delegat (UE) 2018/1229 al Comisiei (2) prevede măsuri de prevenire și abordare a cazurilor de neexecutare a decontării, precum și de încurajare a disciplinei în materie de decontare. Printre măsurile respective se numără monitorizarea cazurilor de neexecutare a decontării și colectarea și distribuirea de sancțiuni în fonduri bănești pentru cazurile de neexecutare a decontării. De asemenea, Regulamentul delegat (UE) 2018/1229 specifică detaliile operaționale ale procedurii de cumpărare impusă.
                  
               
                     (2)
                  
                  
                     Părțile interesate, inclusiv CSD-urile, CPC-urile, locurile de tranzacționare, firmele de investiții și instituțiile de credit au indicat că, din cauza noilor evoluții, precum punerea în aplicare preconizată, la 21-22 noiembrie 2020, a mecanismului de sancționare instituit în comun de CSD-urile care utilizează o infrastructură de decontare comună, este nevoie de mai mult timp pentru adaptarea la măsurile specificate în Regulamentul delegat (UE) 2018/1229. Părțile interesate afectate au indicat, de asemenea, că este nevoie de mai mult timp pentru efectuarea modificărilor care trebuie aduse sistemelor informatice, pentru dezvoltarea și actualizarea mesajelor ISO și pentru testarea pieței și modificarea acordurilor contractuale dintre părțile în cauză. Autoritatea Europeană pentru Valori Mobiliare și Piețe (ESMA) a considerat că este oportun ca părților interesate să li se acorde mai mult timp pentru a se adapta măsurilor respective. Ar trebui, așadar, ca intrarea în vigoare a Regulamentului delegat (UE) 2018/1229 să fie amânată.
                  
               
                     (3)
                  
                  
                     Prin urmare, Regulamentul delegat (UE) 2018/1229 ar trebui modificat în consecință.
                  
               
                     (4)
                  
                  
                     Prezentul regulament are la bază proiectul de standarde tehnice de reglementare transmise Comisiei de către ESMA.
                  
               
                     (5)
                  
                  
                     Domeniul de aplicare și impactul preconizat al prezentei modificări sunt limitate, întrucât aceasta se referă doar la o ușoară amânare a datei de la care noul regim de disciplină în materie de decontare va deveni aplicabil, iar participanții la piață și-au transmis deja contribuția. ESMA nu a organizat nicio consultare publică deschisă. Cu toate acestea, ESMA a efectuat o analiză a costurilor și a beneficiilor potențiale aferente și a solicitat avizul Grupului părților interesate din domeniul valorilor mobiliare și piețelor, înființat în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (3). În procesul de elaborare a proiectului de standarde tehnice de reglementare, ESMA a cooperat inclusiv cu membrii Sistemului European al Băncilor Centrale. Părțile interesate au contactat, de asemenea, Comisia pentru a-și exprima sprijinul față de o amânare a intrării în vigoare a Regulamentului delegat (UE) 2018/1229,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului delegat (UE) 2018/1229
            Articolul 42 din Regulamentul delegat (UE) 2018/1229 se înlocuiește cu următorul text:
            
               
                  „Articolul 42
                  Intrare în vigoare
                  Prezentul regulament intră în vigoare la 1 februarie 2021.”
               
            
         
         
            Articolul 2
            Intrare în vigoare și aplicare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 mai 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 257, 28.8.2014, p. 1.
         
            (2)  Regulamentul delegat (UE) 2018/1229 al Comisiei din 25 mai 2018 de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare referitoare la disciplina în materie de decontare (JO L 230, 13.9.2018, p. 1).
         
            (3)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).